**IN DOUA LUMI**

*STOMFF ANDREI AUREL*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

ÎN DOUĂ LUMI

Noi doi, trăim pe ţărmuri diferite,

În două lumi, diametral opuse.

Ne-apropie cuvintele rostite

Şi ne despart cuvintele nespuse.

Aş vrea să trec înot peste ocean.

S-ajung cumva, la ţărmul tău stâncos.

Dar mă opreşte zidul de mărgean,

Urcând din ape, roşu, nemilos.

Şi totuşi, te cunosc destul de bine,

Deşi se pare că eşti doar un vis.

Simt c-am trecut cândva, prin zid, spre tine

Dar izgonit am fost, din Paradis.

Am fost zvârlit, pe-această tristă plajă

Unde nisipul vrea să mă înghită.

Te rog, mai fă cu ochii tăi o vrajă

Şi-ntoarce-te, să-mi fi din nou iubită!